SET ปิดดิ่งหนัก23จุด วิตกสงครามการค้าสหรัฐฯ-จีนระอุ หลัง”ทรัมป์”ขู่เรียกภาษีนำเข้ารอบใหม่
SET ปิดดิ่งหนัก23จุด วิตกสงครามการค้าสหรัฐฯ-จีนระอุ หลัง"ทรัมป์"ขู่เรียกภาษีนำเข้ารอบใหม่ โดยดัชนีปิดตลาดวันนี้ ที่ระดับ 1,278.63 จุด ลบ 23.03 จุด หรือ 1.77% มูลค่าการซื้อขาย 5.14 หมื่นล้านบาท
5 พ.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,278.63 จุด ลบ 23.03 จุด หรือ 1.77% มูลค่าการซื้อขาย 5.14 หมื่นล้านบาท 
10 หุ้นกดดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยวันนี้ปรับตัวลง สวนทางตลาดต่างประเทศ โดยตลาดหุ้นในภูมิภาคเอเชียวันนี้ส่วนใหญ่จะบวกเฉลี่ย 0.8% เช่นเดียวกับตลาดในยุโรปที่เทรดบ่ายนี้ก็ปรับตัวขึ้นราว 1% ตามตลาดสหรัฐฯที่ปิดบวกเมื่อคืนที่ผ่านมาหลังตัวเลขเศรษฐกิจสหรัฐฯดีขึ้น
ส่วนตลาดบ้านเราปัจจุบันถือว่าค่อนข้างแพงเมื่อคิด P/E ปีนี้เทรดอยู่ที่ 17.6 เท่า อีกทั้งยังได้ Sentiment อื่นกดดันอีก จากความกังวลสงครามการค้าที่จะกลับมาอีกรอบ หลังประธานาธิบดีสหรัฐโดนัลด์ ทรัมป์ ขู่ว่าจะเก็บภาษีนำเข้าสินค้าจีนรอบใหม่ เพื่อตอบโต้จีนที่เป็นต้นตอการแพร่ระบาดของไวรัสโควิด-19 ทำให้ตลาดย่อตัวลง ขณะที่ตลาดอื่นได้ปรับตัวลงไปแล้วในช่วงที่ตลาดบ้านเราปิดทำการอยู่
อย่างไรก็ดี ตลาดฯยังได้หุ้นในกลุ่มพลังงานมาช่วยค้ำตลาดอยู่ หลังจากที่ราคาน้ำมันได้ปรับตัวขึ้นในช่วง 2 วันที่ผ่านมา พร้อมให้ติดตามการทยอยประกาศผลประกอบการของบริษัทจดทะเบียนที่จะออกมาจำนวนมากในช่วงสัปดาห์นี้ และให้ติดตามตัวเลขเศรษฐกิจของต่างประเทศด้วย โดยดัชนีผู้จัดการฝ่ายจัดซื้อ (PMI) ภาคบริการของทางฝั่งยุโรปที่จะทยอยออกมาในวันพรุ่งนี้, วันที่ 8 พ.ค.จะมีตัวเลขการจ้างงานนอกภาคเกษตรของสหรัฐฯ และในวันที่ 7 พ.ค.จะมีการประชุมธนาคารกลางอังกฤษ (BoE) ที่จะต้องติดตามด้วย
ขณะที่พรุ่งนี้ (6 พ.ค.) ตลาดหุ้นไทย ปิดทำการเนื่องในวันวิสาขบูชา
สำหรับแนวโน้มการลงทุนในวันที่ 7 พ.ค.นี้ นายวิจิตร กล่าวว่า ตลาดฯยังมีทิศทางแกว่งไซด์เวย์ โดยน่าจะยังได้แรงหนุนจากกลุ่มพลังงาน พร้อมให้แนวรับ 1,265 จุด ส่วนแนวต้าน 1,300 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT     มูลค่าการซื้อขาย  3,268.10 ล้านบาท  ปิดที่   35.00 บาท ลดลง   0.50 บาท
BAM     มูลค่าการซื้อขาย  3,074.01 ล้านบาท  ปิดที่   23.30 บาท ลดลง   0.70 บาท
CPALL   มูลค่าการซื้อขาย  2,795.10 ล้านบาท  ปิดที่   69.75 บาท ลดลง   1.25 บาท
PTTEP   มูลค่าการซื้อขาย  2,146.09 ล้านบาท  ปิดที่   84.00 บาท ลดลง   0.50 บาท
AOT     มูลค่าการซื้อขาย  1,655.86 ล้านบาท  ปิดที่   60.50 บาท ลดลง   1.75 บาท
 
ตลาดหุ้นเอเชีย
